**ETIČKI KODEKS**

**KANTONALNOG JAVNOG PREDUZEĆA**

**„VETERINARSKA STANICA“ D.O.O. SARAJEVO**

**Sarajevo, Juli 2019. godine**

Na osnovu člana 6. stav 1. tačka b) Zakona o javnim preduzećima Federacije BiH („Službene novine Federacije BiH“ broj: 8/05, 81/08, 22/09 i 109/12), člana 42., a u vezi sa članom 48. Statuta KJP „Veterinarska stanica“ d.o.o. Sarajevo, na prijedlog Nadzornog odbora KJP „Veterinarska stanica“ d.o.o. Sarajevo broj: 1453/19 od 03.10.2019. godine, Skupština KJP „Veterinarska stanica“ d.o.o. Sarajevo, na svojoj 2. (drugoj) redovnoj sjednici održanoj dana 26.11. 2019. godine, donijela je

**ETIČKI KODEKS**

**KANTONALNOG JAVNOG PREDUZEĆA**

**„VETERINARSKA STANICA“ D.O.O. SARAJEVO**

**I OPĆE ODREDBE**

**Član 1.**

Etičkim kodeksom KJP “Veterinarska stanica” d.o.o. Sarajevo (u daljem tekstu: Etički kodeks) uređuju su opće odredbe, načela etičkog kodeksa, ponašanje tokom obavljanja funkcije, nadzor, odnosi organa preduzeća sa radnicima preduzeća, ponašanje radnika u preduzeću, neprihvatljiva ponašanja, ponašanje po završetku funkcije, odnosi sa javnošću, upoznavanje organa preduzeća i radnika preduzeća sa sadržinom kodeksa, i završne odredbe Etičkog kodeksa na kojima se treba temeljiti poslovno ponašanje u KJP “Veterinarska stanica” d.o.o. Sarajevo (u daljem tekstu: Preduzeće).

**Član 2.**

Svrha donošenja Etičkog kodeksa, proizašla je iz ubjeđenja da izgradnja povjerenja predstavlja jedan od neophodnih uslova za uspješno poslovanje Preduzeća, regulisanjem ponašanja radnika Preduzeća, članova Nadzornog odbora Preduzeća, Uprave Predzeća i Odbora za reviziju Preduzeća. Da bi se postigla svrha donošenja Etičkog kodeksa, nužno je uspostavljanje i provođenje visokih etičkih standarda radnika i organa Preduzeća, kako u obavljanju redovnih poslova i vršenju funkcija, tako i privatno, a sve u cilju očuvanja vrijednosti ličnog integriteta i profesionalnog opredjeljenja, kao i kredibiliteta samog Preduzeća.Cilj donošenja Etičkog kodeksa jeste stvaranje uslova za izgradnju povjerenja između radnika, građana i organa upravljanja Preduzeća, kroz nadzor i kontrole u Preduzeću, smatrajući da će donošenje Etičkog kodeksa podrobnije odrediti ulogu svakog radnika, ali i odgovornog lica pojedinačno. Ovim Etičkim kodeksom određuju sepravila ponašanja koja sadrže etičke imperative koji se moraju poštovati, a uzimajući u obzir važeće propise u našoj zemlji. Svi naprijed navedeni dužni su da se pridržavaju odredbi ovog Etičkog kodeska, kako u radno vrijeme, tako i van radnog vremena.

**Član 3.**

Ovim Etičkim kodeksom utvrđuju se pravila ponašanja koja su obavezujuća i primjenjuju se na:

* sve radnike Preduzeća,
* ovlaštene pojedince i zastupnike koje Preduzeće imenuje za obavljanje određenih poslova,
* sve članove Nadzornog odbora, Uprave Preduzeća, Odbora za reviziju, i
* povezana lica.

**Član 4.**

Povezanim licem u Preduzeću smatra se svaki radnik Preduzeća, uključujući i pojedince i zastupnike koje Preduzeće imenuje za obavljanje određenih djelatnosti, i svaki član Uprave Preduzeća, Nadzornog odbora i Odbora za reviziju.

Povezanim licima smatraju se:

1. članovi Uprave, članovi Nadzornog odbora i članovi Odbora za reviziju su povezana lica u smislu svakog postupka preduzetog u skladu sa Zakonom o javnim nabavkama Bosne i Hercegovine,
2. članovi uže porodice povezanih lica do trećeg stepena krvnog srodstva ili tazbine, odnosno lica koja žive u zajedničkom domaćinstvu sa povezanim licima,
3. pravno lice koje je povezano lice ili članovi uže porodice kako je navedeno u prethodnim odredbama, član Nadzornog odbora, Odbora za reviziju ili član Uprave.

Ako povezano lice zna ili je moralo znati da je neko drugo povezano lice radilo ili djelovalo u suprotnosti sa odredbama ovog kodeksa, dužno je o tome odmah obavijestiti Upravu i Nadzorni odbor.

**Član 5.**

Odgovornim licem u Preduzeću smatra se svako lice kojem se zakonom ili Statutom Preduzeća dodjeljuje nadležnost za konkretan posao ili zadatak, odnosno svaki radnik Preduzeća kojem je ugovorom o radu određena odgovornost za djelokrug rada i obavljanja poslova u Preduzeću, a u skladu sa Pravilnikom o radu Preduzeća.

**Član 6.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću, obavljaju svoju funkciju u skladu sa zakonom, postupajući isključivo u javnom interesu, a ne u svom ličnom, privatnom, grupnom ili stranačkom interesu.

**Član 7.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću, obavljaju svoju funkciju, poslove i radne zadatke savjesno, pošteno, nepristrasno, uz otvorenost i odgovornost za svoje odluke i postupke.

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću tokom mandata, u svom privatnom životu neće se ponašati na način kojim bi degradirali funkciju koju obavljaju.

**II NAČELA ETIČKOG KODEKSA**

**Član 8.**

Načela Etičkog kodeksa predstavljaju vrijednosti, pravila i ponašanja svih povezanih lica Preduzeća, čije kršenje predstavlja osnov za opoziv/smjenu, odnosno otkaz pojedine funkcije ili otkaz ugovora o radu, na osnovu utvrđene odgovornosti nakon provedenog disciplinskog postupka.

**NAČELO POŠTOVANJA INTEGRITETA I DOSTOJANSTVA OSOBE**

**Član 9.**

Svi radnici i članovi organa upravljanja Preduzeća trebaju biti poštovani kao osobe u skladu sa ustavom zaštićenim pravima na život, integritet i dostojanstvo.

Svi radnici i članovi organa upravljanja Preduzeća trebaju se ponašati u skladu sa načelom jednakosti i pravednosti, i ne smiju zloupotrebljavati svoj status i autoritet da bi druge doveli u nepovoljan položaj koji može uticati na lični integritet i dostojanstvo osobe.

Preduzeće treba zaštiti sve subjekte na koje se odnosi ovaj Etički kodeks od svakog pokušaja smanjenja, uskraćivanja ili ograničavanja prava i sloboda.

**NAČELO PROFESIONALNOSTI**

**Član 10.**

Svi radnici i članovi organa upravljanja Preduzeća trebaju odgovorno, savjesno, profesionalno ispunjavati sve obaveze prema radu, radnicima i trećim licima sa kojima dolaze u kontakt.

Obaveza svih naprijed navedenih jeste poštovanje kriterija stručnosti i profesionalnosti, uvažavajući i temeljeći svoje profesionalne i etičke procjene na dostupnim činjenicama, isključujući predrasude bilo koje vrste.

**NAČELO SUKOBA INTERESA**

**Član 11.**

Povezano lice treba da izbjegava stvarne ili očigledne sukobe interesa sa Preduzećem naročito u ličnim i profesionalnim odnosima.

Sukob interesa se javlja kada lični, odnosno profesionalni interes povezanog lica onemogućava, može eventualno onemogućiti ili se čini da materijalno onemogućava interes ili poslovanje Preduzeća ili sposobnosti povezanog lica da ispunjava svoje obaveze i odgovornosti.

Povezano lice dužno je omogućiti uvid Upravi i Nadzornom odboru u sve transakcijeske ili odnose za koje povezano lice opravdano očekuje da bi mogle dovesti do stvarnog ili očiglednog sukoba interesa sa Preduzećem.

Nije dopušteno Preduzeću da prilikom poslovanja povezanom licu nudi povoljnije uslove od onih koje nudi drugim licima koja nisu povezana sa Preduzećem.

**NAČELO KORPORATIVNE MOGUĆNOSTI**

**Član 12.**

U ispunjavanju svojih obaveza i odgovornosti povezana lica treba da rade na unaprijeđenju legitimnih interesa Preduzeća uvijek i kada se za to ukaže potreba.

Povezana lica ne smiju za svoje potrebe koristiti mogućnosti koje otkriju u ispunjavanju njihovih obaveza i odgovornosti prema Preduzeću, odnosno koristiti imovinu Preduzeća ili informacije, druge resurse ili svoj eventualni položaj, radi lične koristi.

Nije dozvoljeno da postoje suprotni interesi, odnosno rivalitet između povezanog lica i Preduzeća, kojima se može nanijeti finansijska šteta Preduzeću.

Uprava, Nadzorni odbor i Odbor za reviziju utvrdit će da li se nekom od prethodno navedenih radnji uzrokuje finansijska šteta Preduzeću, a na osnovu relevantnih činjenica i dokaza uključujući i slučaj u kojem se u lične svrhe koriste resursi odnosno mogućnosti Preduzeća.

**NAČELO STRUČNE SPOSOBNOSTI I SAVJESNOG POSTUPANJA**

**Član 13.**

Povezana lica dužna su vršiti svoje poslove savjesno, stručno, nepristrasno i uz dužnu pažnju, te pri tome poštivat sve zakonske propise i druga odgovarajuća akta.

**Član 14.**

Nadzorni odbor, Uprava i Odbor za reviziju su u obavezi ispunjavanja svojih obaveza i odgovornosti podsticati na odgovorno korištenje i kontrolu imovine i resursa Preduzeća.

Imovina Preduzeća u koju spadaju podaci, materijali, rezervni djelovi, intelektualna svojina, objekti, postrojenja, softveri i ostala imovina koja je u vlasništvu, pod zakupom ili se nalazi u posjedu Preduzeća, mora se koristiti u opravdane poslovne svrhe Preduzeća.

**NAČELO POVJERLJIVOSTI**

**Član 15.**

Povezana lica su obavezna da poštuju povjerljivost podataka do kojih dolaze u ispunjavanju svojih radnih obaveza, osim u slučajevima u kojima objavljivanje odobri nadležni organ Preduzeća ili je takvo objavljivanje zakonski uređeno. U povjerljive podatke spadaju podaci nejavnog karaktera koji mogu biti od koristi konkurentima.

Poslovnom tajnom smatraju se informacije o poslovanju za koje se očito može utvrditi da bi uzrokovale štetu Preduzeću, ako dođu u posjed trećeg lica bez saglasnosti Preduzeća.

Nadzorni odbor je dužan posebnom odlukom ili poslovnikom utvrditi koja informacija ima karakter poslovne tajne, te lica odgovorna za njihovo korištenje i čuvanje.

Svako kršenje i odavanje poslovne tajne predstavlja težu povredu radne obaveze, za koju se izriče odgovarajuća disciplinska mjera, te predstvalja osnov za eventualne potraživanje naknade štete koja je Preduzeća nastala uslijed takvog postupanja.

Dužnost čuvanja poslovne tajne ostaje i poslije prestanka radnog odnosa u Preduzeću radnicima, odnosno prestanka članstva u Upravi, Nadzornom odboru ili Odboru za reviziju.

Uprava i Nadzorni odbor su dužni uticati na radnike da i dalje rade na unaprijeđenju Kodeksa i njihovog ponašanja u skladu sa Kodeksom.

**NAČELO USKLAĐENOSTI SA ZAKONOM, PRAVILIMA I PROPISIMA**

**Član 16.**

U izvršavanju svojih zadataka Uprava i Nadzorni odbor dužni su se aktivno uključiti i učestvovati u kontroli provođenja važećih zakona, pravilnika, odluka i drugih propisa.

Ukoliko bilo koje povezano lice dođe do saznanja o bilo kojoj informaciji za koju smatra da predstavlja dokaz o materijalnom kršenju zakona, pravilnika i drugih akata koji se primjenjuju u Preduzeću, dužno je pismeno ukazati na tu informaciju Upravi ili Nadzornom odboru.

**NAČELO PODSTICANJA PRIJAVLJIVANJA NEZAKONITOG I NEETIČKOG PONAŠANJA**

**Član 17.**

Nadzorni odbor i Uprava su dužni uticati da se u Preduzeću aktivno unaprijeđuju etičko ponašanje i podsticati radnike na prijavljivanje dokaza o nezakonitom i neetičkom ponašanju.

U ispunjavanju obaveza iz ovog kodeksa, povezana lica mogu ponekad biti izložena etičkoj dvojbi i to kada nisu sigurna koje je ponašanje etičko. U tim slučajevima obavijestit će svog neposrednog rukovodioca ili organ upravljanja u Preduzeću da o tome zauzme stav.

**Član 18.**

Postupak za utvrđivanje disciplinske i materijalne odgovornosti se provodi prema odredbama posebnog poslovnika Preduzeća o disciplinskoj i materijalnoj odgovornosti.

**Član 19.**

Svaki radnik Preduzeća može dostaviti dokaze o nezakonitom ili neetičkom ponašanju Upravi Preduzeća, koja je dužna da ocijeni pružene dokaze i po potrebi pokrene disciplinski postupak.

**NAČELO ZABRANE NEDOPUŠTENIH AKTIVNOSTI PREDUZEĆA**

**Član 20.**

Preduzeću je zabranjeno obavljanje sljedećih aktivnosti:

1. davanje kredita ili pozajmica zaposlenim, trećim licima ili pružanje garancija za osiguranje za kredite,
2. davanje putem donacija u suprotnosti sa odredbama važećih zakona o dodjeli sredstava ili donacija,
3. isplata plaća zaposlenicima na bilo kojoj listi čekanja,
4. isplata plaća zaposlenim koja je protivna odredbama Zakona o penzijskom i zdravstvenom osiguranju,
5. učešće u postupku nabavke u svojstvu ponuđača bilo kojeg lica koje je pripremalo poziv za tender,
6. vršenje izmjena ili dopuna u bilo kojem već zaključenom ugovoru o nabavci osim ako nisu izvršene u skladu sa važećim zakonima o nabavci,
7. prihvatanje plaćanja sredstvom koje zamjenjuje novac, plaćanja u naturi ili gotovinskom ekvivalentu,
8. investiranje tekućih sredstava javnog preduzeća, osim kada se radi o odobrenim investicijama u skladu sa zakonima o investiranju javnih fondova,
9. zaključenje ugovora o raspolaganju sa ukupnom vrijednošću većom od 10.000,00 KM, bez potpisa direktora i odgovornog člana Uprave,
10. obnavljanje ili materijalno mijenjanje postojećih zajmova dodjeljenih povezanom licu ili trećim stranama.

**III PONAŠANJE TOKOM OBAVLJANJA FUNKCIJE**

**Član 21.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću u obavljanju poslova iz svoje nadležnosti pridržavati će se pravila profesionalne nepristrasnosti, odgovornosti, čestitosti, transparentnosti, efikasnosti i ekonomičnosti.

**Član 22.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću, pri odlučivanju, neće pribaviti bilo kakvu posrednu ili neposrednu ličnu korist, niti težiti ostvarivanju ličnih ili privatnih interesa pojedinaca, grupa ili političkih stranaka.

**Član 23.**

Ako članovi Nadzornog odbora, Uprave Preduzeća, Odbora za reviziju i odgovorna lica u Preduzeću imaju privatni interes u stvari o kojoj se raspravlja i odlučuje organ ili tijelo čiji je on član, dužan je da prije učešća u raspravi, a najkasnije prije početka odlučivanja, saopšti postojanje takvog privatnog interesa.

**Član 24.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću, u toku obavljanja svoje funkcije suzdržavat će se od bilo kakvog ponašanja koje bi se po važećem međunarodnom ili domaćem krivičnom pravu moglo okarkterisati kao aktivno ili pasivno podmićivanje i aktivno se angažovati u otkrivanju i borbi protiv svih oblika korupcije u Preduzeću.

**Član 25.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću neće tražiti, primati, odnosno dozvoliti drugom licu da u njegovo ime ili u njegovu korist primi, niti daje poklon, usluge, gostoprimstvo, ili bilo kakvu drugu vrstu koristi u vezi sa vršenjem funkcije, osim prigodnih protokolarnih poklona, minimalne vrijednosti u skladu sa važećim propisima.

**IV NADZOR**

**Član 26.**

U upravljanju i korištenju sredstava Preduzeća, Uprava Preduzeća će postupati sa pažnjom dobrog domaćina.

Uprava Preduzeća će se pridržavati finansijske discipline koja obezbjeđuje ispravno upravljanje sredstvima Preduzeća, na način regulisan i ograničen važećim zakonskim propisima.

**Član 27.**

Nadzorni odbor i Uprava Preduzeća dužni su strogo poštovati odredbe Zakona o javnim nabavkama BiH, i podzakonskih akata iz ove oblasti.

**Član 28.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću neće poduzimati ništa što bi moglo dovesti do toga da se sredstva Preduzeća koriste posredno ili neposredno u privatne svrhe.

**Član 29.**

U ispunjavanju svojih obaveza i odgovornosti, povezana lica bi trebala unaprjeđivati legitimne interese Preduzeća, kada se za to ukaže prilika.

Povezana lica ne smiju za sopstvene potrebe koristiti mogućnosti koje se otkriju u ispunjavanju njihovih obaveza i odgovornosti prema Preduzeću, odnosno koristiti imovinu Preduzeća ili informacije ili svoj položaj u svojstvu povezanih lica, radi lične koristi.

**V ODNOSI ORGANA SA RADNICIMA U PREDUZEĆU**

**Član 30.**

Uprava Preduzeća će svojim ponašanjem predstavljati dobar uzor svim radnicima Preduzeća.

**Član 31.**

Pri zapošljavanju, raspoređivanju i unaprjeđivanju radnika Preduzeća, Uprava Preduzeća će donositi odluke zasnovane isključivo na njihovoj stručnosti i profesionalnoj sposobnosti, i u skladu sa ciljevima, mogućnostima i potrebama Preduzeća.

**Član 32.**

Uprava Preduzeća će se s poštovanjem odnositi prema radnicima Preduzeća, i neće uticati na njih da nezakonito postupaju, niti da službeno preuzmu ili da propuste da poduzmu bilo šta čime bi se omogućila njima ili drugim pojedincima ili grupama, posredna ili neposredna privatna korist.

**Član 33.**

Uprava Preduzeća će nastojati da obezbijedi da se uloga i zadaci radnika u Preduzeću ostvaruju u potpunosti.

Uprava Preduzeća će poduzimati i podsticati mjere i aktivnosti koje doprinose unaprjeđenju funkcionisanja rada organizacionih jedinica u Preduzeću, za čiji rad su odgovorni i radnici koji obavljaju poslove i radne zadatke.

Uprava Preduzeća će stvarati uslove za unaprjeđenje svog znanja i stručnosti, kao i znanja i stručnosti radnika u Preduzeću.

**Član 34.**

Svako kršenje odredaba ovog Etičkog kodeksa povlači pokretanje disciplinskog postupka i izricanje disciplinskih mjera, kao i provođenje postupka smjenjivanja u skladu sa zakonom i Statutom Preduzeća.

**Član 35.**

Neposredni rukovodioci u Preduzeću, dužni su podnijeti prijavu protiv radnika za kojeg postoji osnovana sumnja da je počinio neku od povreda radnih obaveza utvrđenih u Pravilniku o radu Preduzeća, ili kada utvrdi da postoji ponašanje koje je u suprotnosti sa Etičkim kodeksom Preduzeća.

U slučaju nepostupanja u skladu sa naprijed navedenim, protiv neposrednog rukovodioca za kojeg postoji osnovana sumnja da je počinio neku od povreda radne obaveze, pokrenuti će se disciplinski postupak.

**VI PONAŠANJE RADNIKA U PREDUZEĆU**

**Član 36.**

Svi radnici Preduzeća dužni su se prema građanima i drugim licima sa kojima dolaze u kontakt prilikom obavljanja svojih radnih obaveza, kao i prema svim radnicima u Preduzeću, ophoditi na kulturan i korektan način.

Ako radnici pokrenu određene radnje koje štete ugledu Preduzeća ili bilo kojem od članova Nadzornog odbora, članova Uprave Preduzeća ili članova Odbora za reviziju ili radnicima Preduzeća, prema istim će se pokrenuti disciplinski postupak i izreći disciplinska mjera, ako se utvrdi da postoji odgovornost radnika u svakom konkretnom slučaju.

**Član 37.**

Radni prostor koji radnik koristi, mora odisati urednošću i poslovnošću. Stari spisi i materijali moraju biti odloženi u police, ormare ili u arhivu.

U radnom prostoru može se njegovati cvijeće u skladu sa raspoloživim prostorom.

Zidovi se mogu ukrasiti odgovarajućim umjetničkim slikama, grafikama i fotografijama koje su u vezi sa djelatnošću Preduzeća.

**Član 38.**

Radnici prilikom obavljanja poslova i radnih zadataka trebaju biti uredno odjeveni i obučeni (čisto, praktično i elegantno).

**VII NEPRIHVATLJIVA PONAŠANJA**

**Član 39.**

U skladu sa načelima ovog Kodeksa, neprihvatljiv je svaki oblik diskriminacije, neposredne ili posredne, temeljen na religiji, etničkoj i nacionalnoj pripadnosti, rasi, spolu, stilu života, imovinskom stanju, porijeklu, porodičnom i bračnom statusu, godinama, invalidnosti, tjelesnom izgledu, zdravstvenom stanju, političkom opredjeljenju, ili bilo koji drugi vid diskriminacije.

**Član 40.**

Zabranjena je svaka vrsta uznemiravanja između radnika Preduzeća.

Uznemiravanjem se smatra svako neprimjereno ponašanje prema drugoj osobi koje ima za cilj ili koje vodi do povrede njenog ličnog dostojanstva, koje ometa obavljanje radnih zadataka ili vodi smanjenu kvaliteta radne discipline i radnih obaveza, osobe prema kojoj je neprimjereno ponašanje usmjereno.

Uznemiravanjem se naročito smatra svaki čin, pojedinačan ili uzastopan, verbalni, neverbalni ili fizički, koji stvara ili doprinosi stvaranju neugodnih i neprijateljskih radnih ili drugih okolnosti, ili koji drugu osobu zastrašuje, vrijeđa ili ponižava.

Neprihvatljivo je svako spolno uznemiravanje. Spolno uznemiravanje je specifičan oblik uznemiravanja koje je okarakterisano izostankom pristanka ili odbijanjem druge strane, a uključuje ponavljano, neželjeno upućivanje verbalnih i fizičkih prijedloga spolne naravi jedne osobe prema drugoj, fizičko napastvovanje, ponavljano iznošenje šala i opaski neprimjerenog i aludirajućeg sadržaja, uključujući referiranje na spol i spolnu orijentaciju.

Normalna komunikacija, dobronamjerne šale i kritika, kao i odnosi spolne i druge intimne naravi između radnika Preduzeća, koji se zasnivaju na obostranom pristanku i uzajamnom poštovanju, smatraju se područjem privatnosti, te sami po sebi nisu element kršenja Etičkog kodeksa.

**Član 41.**

Svi radnici trebaju biti objektivni u svom radu i ponašanju, i ne smiju dopustiti da predrasude bilo kakve vrste utječu na njihovu objektivnost u svakodnevnom radu i ponašanju.

**VIII PONAŠANJE PO ZAVRŠETKU FUNKCIJE**

**Član 42.**

Članovi Nadzornog odbora, Uprave Preduzeća, Odbora za reviziju neće poduzimati aktivnosti prema Preduzeću kako bi sebi ili drugome obezbijedili lične ili profesionalne privilegije, po prestanku obavljanja funkcije.

**IX ODNOSI SA JAVNOŠĆU**

**Član 43.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću će nastojati da obezbijede javnost svog rada, kao i funkcionisanje Preduzeća za čiji rad su odgovorni.

Članovi Nadzornog odbora, Uprave Preduzeća, Odbora za reviziju će u skladu sa odredbama Zakona o slobodi pristupa informacijama odgovoriti na svaki opravdani zahtjev koji se odnosi na obavljanje konkretne funkcije.

**Član 44.**

Članovi Uprave Preduzeća i Nadzornog odbora će tačno i pravovremeno odgovarati na sve zahtjeve medija za davanje informacija vezanih za obavljanje svoje funkcije, ali neće pružiti nijednu povjerljivu službenu informaciju ili informaciju koja se tiče privatnog života trećih lica.

Uprava Preduzeća će podsticati sve mjere koje imaju za cilj unaprjeđivanje medijskog praćenja njihovog rada i funkcionisanja Preduzeća, za čiji rad su odgovorni.

**X UPOZNAVANJE ORGANA PREDUZEĆA I RADNIKA PREDUZEĆA SA SADRŽINOM KODEKSA**

**Član 45.**

Članovi Nadzornog odbora, Uprave Preduzeća, Odbora za reviziju i odgovorna lica u Preduzeću i radnici Preduzeća će se upoznati sa ovim Etičkim kodeksom, koji će biti objavljen na Oglasnoj ploči Preduzeća, i dostavljen naprijed navedenim

**Član 46.**

Sva povezana lica i svi radnici Preduzeća, dužni su da se pridržavaju odredaba ovog Kodeksa.

**Član 47.**

Postupak utvrđivanja odgovornosti radnika za neprimjenjivanje ovog Etičkog kodeksa, provodit će se u skladu sa odredbama Pravilnika o radu Preduzeća.

**Član 48.**

Svaki radnik Preduzeća može dostaviti Upravi Preduzeća, dokaze o nezakonitom i neetičkom ponašanju drugog radnika Preduzeća, koje je Uprava Preduzeća dužna cijeniti u svakom konkretnom slučaju i po potrebi pokrenuti disciplinski postupak.

**XI ZAVRŠNE ODREDBE**

**Član 49.**

Izmjene i dopune ovog Etičkog kodeksa vrše se na način i u postupku propisanim za njegovo donošenje.

**Član 50.**

Odredbe ovog Etičkog kodeksa odnose se na sva lica koja su navedena u članu 3. istog.

**Član 51.**

Ovaj Etički kodeks stupa na snagu 8 (osmog) dana od dana objavljivanja na Oglasnoj ploči Preduzeća.

 V.D. PREDSJEDNIK SKUPŠTINE

 Hajrudin Smailhodžić, mag. prava

Broj: 1675/19

Datum: 26.11.2019. godine